text: [{"text_idx": "#000002", "text": "Myndin omanfyri fra\u0301 1967 er a\u0301hugaverd fyri meg, ti\u0301 ju\u0301st i\u0301 1967 fo\u0301r eg i\u0301 l\u00e6ru sum bilsmi\u00f0ur hja\u0301 Vilhelmi Nielsen, sum hev\u00f0i verksta\u00f0, har Smyril Line nu\u0301 heldur til. Fra\u0301li\u0301ka myndin sigur no\u0301gv fyri okkum, sum eru kent vi\u00f0 alt har a\u0301 lei\u00f0ini. Parkeringin er a\u0301hugaverd, bilsni\u00f0ini og allar su\u0301kklurnar, barakkirnar og ikki minst Turkihu\u0301si\u00f0 hja\u0301 Carl a\u0301 Lag hevur si\u0301na s\u00f8gu."}, {"text_idx": "#000003", "text": "Fara vit fyrst til turkihu\u0301si\u00f0, sum vit si\u0301ggja uttast til h\u00f8gru, so minnist eg v\u00e6l henda bygning, sum var tikin ni\u00f0ur mi\u00f0skei\u00f0is i\u0301 1970-a\u0301runum. Longu fyri fyrra heimsbardaga fo\u0301r Carl a\u0301 Lag at turka fisk a\u0301 fiskastykki, sum hann hev\u00f0i gj\u00f8rt s\u00e6r Yviri vi\u00f0 Strond. Virksemi\u00f0 gekk somiki\u00f0 v\u00e6l, at hann i\u0301 1933 bygdi sto\u0301ran betongbygning, sum vit si\u0301ggja a\u0301 myndini."}, {"text_idx": "#000005", "text": "Ta\u0301 F\u00f8royar vo\u0301ru hersettar i\u0301 1940, vo\u0301ru flest allir sto\u0301rir bygningar i\u0301 Havn tiknir at hy\u0301sa bretskum hermonnum. Virkisbygningurin hja\u0301 Carl a\u0301 Lag slapp ikki undan. Ta\u0301 kri\u0301ggi\u00f0 var av, sto\u0301\u00f0 hu\u0301si\u00f0 to\u0301mt i\u0301 n\u00f8kur a\u0301r, men so byrja\u00f0i saltfiskaarbei\u00f0i\u00f0 aftur i\u0301 hu\u0301sunum. Millum manna var bygningurin ro\u0301ptur Turkihu\u0301si\u00f0. A\u0301 myndini h\u00f8grumegin si\u0301ggja vit Serjantahu\u0301sini, og eystanfyri si\u0301ggja vit stoypivirki\u00f0 hja\u0301 Eysturoy."}, {"text_idx": "#000006", "text": "A\u0301hugavert at si\u0301ggja allar su\u0301kklurnar og prutlini. Rokni ikki vi\u00f0, at tey ungu i\u0301 dag fara a\u0301 o\u0301lavs\u00f8ku vi\u00f0 su\u0301kklu og prutli. Ta\u0301 talan eru um bilarnar, so leggi eg serliga merki til handa Mercedes bussin, sum stendur n\u00e6st Serjantahu\u0301sinum. Vit vo\u0301ru manga hondbo\u0301ltsfer\u00f0 i\u0301 Vestmanna vi\u00f0 hesum bussum. Minnist, at motorurin i\u0301 bussunum var ov li\u0301til at fa\u0301a hampuliga fer\u00f0 i\u0301 mo\u0301tubrekku a\u0301 Oyggjarvegnum. Si\u0301ggi eisini ein Volvo bil n\u00e6st Turkihu\u0301sinum, og so koyrdu no\u0301gv \u201crugbrey\u00f0\u201d fo\u0301lkavognar i\u0301 g\u00f8tunum."}, {"text_idx": "#000007", "text": "Ni\u00f0ara myndin er eisini a\u0301hugaverd i\u0301 sambandi vi\u00f0 u\u0301tbyggingina av To\u0301rshavnar Havn. \u00c6tlan var at gera veg fram vi\u00f0 sjo\u0301varma\u0301lanum og byrjga Skansan inni, so hann einki u\u0301tsy\u0301ni\u00f0 hevur su\u00f0ur i\u0301 No\u0301lsoyarfj\u00f8r\u00f0. Alt gott um u\u0301tbyggingina av havnarlagnum, men gott at sjo\u0301varma\u0301lin Yviri vi\u00f0 Strond og Skansen fa\u0301a fri\u00f0. (Vagnur)"}]